സെപ്തംബറില് കൂടുതല് വാക്സിന് ഡോസുകള് വിതരണം ചെയ്യും ഉല്പാദനം ഉയര്ന്നതോടെ വാക്സിന് ക്ഷാമം പഴങ്കഥയാകുന്നു ന്യൂഡല്ഹി: ദേശീയ കൊറോണ വാക്സിനേഷന് ദൗത്യത്തില് സെപ്തംബറില് കൂടുതല് വാക്സിന് ഡോസുകള് വിതരണം ചെയ്യാന് സാധിക്കുമെന്ന് കേന്ദ്ര ആരോഗ്യ മന്ത്രാലയം. ഏകദേശം 23.5 കോടി ഡോസുകള് വിതരണം ചെയ്യാനാകുമെന്നാണ് പ്രതീക്ഷ. ഓഗസ്റ്റില് 19 കോടി വാക്സിനാണ് നല്കിയത്.ഇതനുസരിച്ച് 4.5 കോടി അധിക ഡോസുകള് ഈ മാസം നല്കാനായേക്കും. 20 കോടി ഡോസ് കോവിഷീല്ഡും 3.5 കോടി ഡോസ് കോവാക്സിനും വിതരണം ചെയ്യാനാകുമെന്നാണ് നിലവിലെ നിഗമനം.വാക്സിന്റെ ഉത്പാദനം വര്ദ്ധിക്കുകയും വരും മാസങ്ങളില് പുതിയ വാക്സിനുകള് അംഗീകരിക്കപ്പെടാന് സാധ്യതയുണ്ടെന്നും ആരോഗ്യ മന്ത്രാലയം വ്യക്തമാക്കി. ദിവസേനയുള്ള വാക്സിനേഷനില് ഗണ്യമായ വര്ദ്ധനവുണ്ട്. ഇന്ത്യയില് മൊത്തതില് വാക്സിനേഷന് 80 കോടിയാണ് മറികടന്നത്. 10 കോടി ഡോസുകളാണ് വെറും 11 ദിവസത്തിനുള്ളില് നല്കിയത്. കേന്ദ്രത്തിന്റെയും നിരവധി സംസ്ഥാന സര്ക്കാരുകളുടെയും വര്ദ്ധിച്ച വാക്സിന് വിതരണവും തീവ്രമായ പരിശ്രമവും കഴിഞ്ഞ ആഴ്ചകളില് വാക്സിനേഷനില് ഗണ്യമായ വര്ദ്ധനവിന് കാരണമായി. ഒക്ടോബറോടെ 18 വയസ്സിനു മുകളില് പ്രായമുളള 80 ശതമാനം പേര്ക്ക് ഒന്നാം ഡോസ് വാക്സിന് നല്കാനാണ് കേന്ദ്രസര്ക്കാര് ലക്ഷ്യമിടുന്നത്.